Diari Oficial de la Generalitat Valenciana


Sumari del DOGV 5211, del 03-03-2006 (2006/2431)

CORRECCIÓ d'errades de l'Orde de 14 de febrer de 2006, de la Conselleria de Sanitat, que modifica el Calendari de Vacunacions Sistemàtiques Infantils a la Comunitat Valenciana.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/02/14/(1)/corrigendum/52604139/dof/vci/html**

### Dades del document

Número de DOGV
:   5211

Data del DOGV
:   03-03-2006

Secció del DOGV
:   I. DISPOSICIONS GENERALS

Número del document
:   2006/2431


Data del document
:   03-02-2006

Organisme emissor
:   Conselleria de Sanitat

Tipus de document
:   Correcció d'errades

Correcció d'errades

 Descriptors 

:   * pediatria
    * vacuna
    * xiquet
    * control sanitari
    * legislació
    * vacunació

CORRECCIÓ d'errades de l'Orde de 14 de febrer de 2006, de la Conselleria de Sanitat, que modifica el Calendari de Vacunacions Sistemàtiques Infantils a la Comunitat Valenciana. [2006/2431]  
S'ha publicat, en les pàgines 6945 i 6946 del Diari Oficial de la Generalitat Valenciana número 5.204, de 22 de febrer de 2006, l'Orde de 14 de febrer de 2006, de la Conselleria de Sanitat, que modifica el Calendari de Vacunacions Sistemàtiques Infantils a la Comunitat Valenciana. S'hi han observat errades que s'esmenen ara amb la publicació de nou del text complet de la disposició.  
«ORDE de 14 de febrer de 2006, de la Conselleria de Sanitat, que modifica el Calendari de Vacunacions Sistemàtiques Infantils a la Comunitat Valenciana.  
Des de la publicació de l'Orde de 30 de novembre de 1993, de la Conselleria de Sanitat, per la qual establia el calendari de vacunacions sistemàtiques infantils de la Comunitat Valenciana, este calendari s'ha anat adaptant a les noves situacions epidemiològiques per mitjà d'ordes successives de la conselleria.  
L'última modificació la va fer l'Orde de 4 de desembre de 2003 (DOGV número 4.654, de 19.12.2003), i establix la substitució de la vacuna de poliomielitis oral per la de poliomielitis injectable.  
El Consell Interterritorial del Sistema Nacional de Salut, amb data 2 de març de 2005, va acordar introduir la vacuna contra la varicel.la en el calendari de vacunacions sistemàtiques infantils. La població diana que s'ha de vacunar són els xiquets i les xiquetes entre 11 i 14 anys, sempre que no hagen patit la malaltia o hagen sigut vacunats abans.  
La revisió de la pauta de vacunació contra la meningitis C es justifica per la informació disponible sobre la situació epidemiològica actual d'esta malaltia, després de cinc anys d'ús de la vacuna conjugada, així com per les evidències sobre l'efectivitat de la vacuna transcorregut més d'un any després de la seua administració, especialment, en els xiquets que han rebut la vacunació rutinària.  
En conseqüència amb el que s'ha expressat abans i fent virtut del que establix l'article 35.e de la Llei de Govern Valencià, la qual establix com a funció pròpia del conseller l'exercici de la potestat reglamentària en matèries pròpies de la conselleria, i a proposta de la Direcció General de Salut Pública,  
ORDENE  
Article 1  
Esta orde introduïx la vacunació contra la varicel.la als xiquets i xiquetes de la Comunitat Valenciana als onze anys, sempre que no hagen patit la malaltia o hagen sigut vacunats contra la varicel.la abans. Se n'ha d'administrar una sola dosi.  
Article 2  
Es modifica la recomanació relativa a la primovacunació contra la meningitis C. Se n'han d'administrar dues dosis als 2 i 6 mesos de vida, i una dosi de record als 18 mesos. Esta pauta s'inicia en la cohort de xiquets i xiquetes nascuts a partir de l'u de gener de 2005.  
Es recomana l'administració d'una sola dosi de vacuna conjugada contra el meningococ C a tots els majors d'un any i menors de 20 anys que no hagen rebut una dosi d'esta vacuna abans.  
Article 3  
Es modifica la recomanació relativa a la vacunació contra l'hepatitis B en adolescents, atés que les cohorts de vacunació dels xiquets nascuts en 1994 ja han arribat als 12 anys d'edat i la informació científica disponible permet garantir una protecció suficient contra l'hepatitis B una vegada completada la vacunació amb tres dosis.  
Es recomana la vacunació amb tres dosis d'hepatitis B als xiquets i xiquetes que no hagen sigut vacunats abans aprofitant qualsevol contacte amb el sistema sanitari.  
Els fills de mares portadores del HBsAg han de rebre la segona dosi de vacuna contra l'hepatitis B al mes del naixement.  
Article 4  
La resta de les vacunacions no es modifica. El Calendari de Vacunacions Sistemàtiques Infantils de la Comunitat Valenciana queda reflectit en l'annex.  
Article 5  
Les vacunes incloses en el Calendari de Vacunacions Sistemàtiques Infantils s'administren gratuïtament en tots els punts de vacunació o les unitats establides per la Conselleria de Sanitat. Les vacunacions han de ser registrades en el Registre Nominal de Vacunes (RVN).  
S'aprofitarà qualsevol contacte amb els servicis sanitaris, com els establits en el programa de salut del xiquet sa, a fi de no perdre oportunitats de vacunació i revisar l'historial de vacunacions.  
Disposició final primera  
Es faculta la Direcció General de Salut Pública per a dictar les instruccions necessàries per a l'aplicació del calendari de vacunacions aprovat per esta orde.  
Disposició final segona  
Esta orde entra en vigor l'endemà de la publicació.  
València, 14 de febrer de 2006  
El conseller de Sanitat,  
VICENTE RAMBLA MOMPLET


Còpia Permalink ELI